依韻和安陸孫司諫見寄
作者：范仲淹
朝代：宋

paragraphs: 穰下故都今善藩，沃衍千里多豐年。
孫公頃以清浄化，我來代之慚二天。
人物高傳卧龍里，神仙近接弄珠川。
漢光舊烈山河在，徘徊弔古良依然。
二十八將固不朽，風雲一代皆忠賢。
我亦明時得君者，出處十載功不前。
尚得州麾養衰疾，優游豈減居林泉。
因逢故人作宴喜，琴樽風月夕不眠。
之翰詩來若金石，重於我輩何其偏。
相其直道了無悔，寧争蠖屈與鵬騫。